Muzvare Mukoko neVamwe Vavo Vodzoka Mudare Zvakare neChitatu
Magweta ari kumirira Muzvare Mukoko nevamwe vavo anoti haasi kufara nemabatirwo ari kuitwa nyaya yevasungwa ava
Mutungamiri weZimbabwe Peace Project, Muzvare Jestina Mukoko, pamwe nenhengo dzeMDC, vachiri muhusungwa kuChikurubi Maximum Remand Prison kunyange hazvo mutongi wedare remagistrate, VaMishrod Guvamombe, vakapa mutongo wekuti vabvumidzwe kuonekwa navanachiremba vavanoda, asi vari muhusungwa. NeMuvhuro dare rakapa mutongo uyu, uye rakatiwo vasungwa ava vadzoke zvakare kudare nechitatu kuti vanzwe mutongo pachikumbiro chavo chekuti vabviswe muhusungwa sezvo vari muhusungwa zvisiri pamutemo. Asi hurumende iri kupikisa mutongo uyu sezvo yakanga yakwidzawo nyaya iyi kudare reSupreme Court, zvichitevera mutongo wakapiwa neHigh Court svondo rapera, uyo waisungira mapurisa kuti vaburitse vanhu ava uye kuvaendesa kuchipatara cheAvenues Clinic kunorapwa. Vasungwa ava vanoti vakatochwa apo vainge vari mumaoko ehurumende. Muzvare Mukoko nevamwe vavo vari kupomerwa mhosva yekuda kubvisa hurumende yaVa Mugabe nechisimba. Vakawanikwa vaine mhosva vanotongerwa rufu. Dzimwe nhengo dzeMDC dzinosanganisira VaGandhi Mudzingwa, dziri kupomerwawo mhosva yekubhomba zvivakwa zvehurumende. Rimwe remagweta ari kubata nyaya iyi, Amai Beatrice Mtetwa, vakwidza kuHigh Court, nyaya yekuti mapurisa ataure vanhu vakapamba Muzvare Mukoko nevamwe vavo, sezvo mapurisa akamboramba kuti ainge asina kusunga vanhu ava, asi akazouya navo kudare redzimhosva. Rimwe remagweta ari kumirira vasungwa ava, VaAlec Muchadehama, vaudza Jonga Kandemiiri weStudio7 kuti vari kuda kuti vasungwa ava vaonekwe navana chiremba nekukasika. Dzimwe Nhau Kubva kuStudio7...